Suid Afrikaanse Nuus Thread - Page 222 - Stormfront
Page 222 of 226 « First < 122 172 208 209 210 211 212 213 214 215 216 217 218 219 220 221 222 223 224 225 226 >
03-08-2010, 06:21 AM #2211
Minister, wit mense is besig om jul krane toe te draai, my bra!
Peet Potgieter van Pretoria
Die berig “Dienste: Minister dreig wittes” (Beeld, 4 Maart) het betrekking.
Mnr. Sicelo Shiceka, word asseblief wakker! Wit Suid-Afrikaners is lankal reeds besig met die “oorlog” waarop jy sê hulle hul moet voorberei. Jou regering het die oorlog begin deur nie dienste te lewer nie.
Julle het jul onbekwaamheid om basiese dienste te lewer oor en oor bewys. Jy en jou kamerade het hierdie gat self gegrawe en noudat julle begin inval, skreeu jy om hulp!
Jy is heeltemal reg met jou waarneming dat die wit mense besig is om te mobiliseer. Wat jy nog nie weet nie, is dat die wit mense nie net oor dienstegeld mobiliseer nie, maar op verskeie terreine van die ekonomie.
Julle gaan uitvind die belastinggeld wat julle op partytjies vermors, gaan opdroog! Die wit mense is besig om jul krane toe te draai, my bra!
Het jy en jou kamerade gedink die wit Suid-Afrikaner is breindood? Nee, ons was tydelik verslae. Ons was tydelik verstom oor jul domastrante houding en selfverwoestende metodes.
Wit mense het oor die jare heen nie net geleer om mielies te plant en heeltyd in die lug op te kyk en op reën te wag nie. Ons het gekyk wanneer kom die reën, ja, maar ons kyk in die lug op, want ons kry ons krag en wysheid daarvandaan. Surprise, surprise, nè?
En wanneer jy weer die belastingbetaler se geld met ’n hofgeding mors, sal jy uitvind dat die regstelsel steeds onafhanklik van die politiek staan en altyd die saak in die guns van die “redelike mens” beklink.
Word wakker! Nee, bly liewer slaap.
Dit sal dit vir ons makliker maak om die land te red.
03-08-2010, 07:17 AM #2212
14 groepe byeen oor armoede onder vroue en kinders
Altesame 14 vroue-organisasies het Dinsdag op ’n nasionale Afrikaanse vrouekongres in Krugersdorp vergader oor die armoedevraagstuk onder Afrikaanse vroue en kinders.
Die kongres is deur die Dameskring georganiseer en volg op Solidariteit Helpende Hand se Reddingsdaad-kongres wat in Oktober 2009 die Afrikaner-armoedevraagstuk onder die vergrootglas geplaas het.
Volgens dr. Danie Langner, uitvoerende direkteur van Helpende Hand, het Afrikaner-armoede sedert 1994 met 150% toegeneem.
“Tesame met ekonomiese armoede het die Afrikaner grootskaals op kulturele en geestelike vlak ook verarm. Ons sal slegs die armoedevraagstuk suksesvol kan aanpak as almal hande vat om al die vorme van verarming aan te pak,” sê Langner.
Die Dameskring, ’n kulturele organisasie vir Afrikaanse Christen-vroue, wil die arms sterk maak van ander instellings wat reeds by die probleem betrokke is.
“Vroue behoort daadwerklik op te tree om ’n verskil te maak aan die armoedekwessie en behoeftes van spesifiek vroue en kinders. Dit is belangrik dat elke organisasie en sy gemeenskap verantwoordelikheid neem om hierdie tendens om te draai,” sê me. Magdie de Kock, uitvoerende beampte van die Dameskring.
Dr. Maryn Botha, president van Dames Aktueel, het aangekondig dat hulle ’n beursfonds vir Afrikanermeisies wil begin en het ’n tjek van R10 000 aan Helpende Hand, wat die beursfonds sal administreer, oorhandig.
Volgens Langner kan enige burgerlike organisasie wat dieselfde waardes deel en nie ’n staatsubsidie ontvang nie hulle by die Instituut vir
Gemeenskappe Wat Omgee affilieer rondom die saak van Afrikanerarmoede.
Die volgende aksieplanne is tydens die kongres onderneem:
* Die stigting van beursfondse vir arm Afrikaanse meisies.
* Die inisiëring van opheffingsprojekte vir Afrikaanse vroue en meisies.
* Deelname aan gesamentlike nasionale projekte met betrekking tot armoede.
* Teenkanting teen MultiChoice se aankondiging wat dit oorweeg om pornografiese kanale op DStv se satelliet-betaaltelevisiediens uit te saai.
03-11-2010, 04:50 AM #2213
Paal afgesaag, kabels gesteel en buurt is sonder krag
Die Meerhof-woonbuurt by die Hartbeespoortdam was gister die hele dag sonder elektrisiteit nadat ’n kragpaal afgesaag en sowat 30 m kragkabel gesteel is.
Dit het ook beteken dat rioolafval nie van dié buurt na die suiweringswerke gepomp kon word nie, het mnr. Pieter Rautenbach, voorsitter van die Hartbeespoort-inwonersforum, gesê.
Volgens Rautenbach werk dié dorp se rioolwatersuiweringswerke in die algemeen goed nadat herstelwerk op verskeie plekke aan die infrastruktuur gedoen is. Nuwe pompe vir verskeie kleiner pompstasies is bestel en sal na verwagting volgende week afgelewer word.
Die suiweringswerke van Brits, wat saam met Hartbeespoort deur die Madibeng-munisipaliteit bestuur word, is daarenteen net sowat 60% doeltreffend.
Mnr. Eddie Barlow, DA-raadslid, het gesê van die groot mynmaatskappye in die omgewing gaan nou genader word om pompe en motors te help herstel en vervang.
Volgens Barlow het die departement van waterwese se jongste toetse, wat verlede week op Madibeng se drinkwater gedoen is, gewys dit bevat geen Escherichia coli-bakterieë nie. Die DA beplan om die water self voor die einde van die week te laat ontleed om inwoners volledig oor die veiligheid daarvan in te lig.
Volgens Barlow is daar nou genoeg chloorgas vir watersuiwering in Brits en Hartbeespoort. Nuwe voorraad behoort binnekort afgelewer te word nadat die verskaffers se agterstallige rekening betaal is.
Rautenbach het gesê akademici van die Tshwane-universiteit van Tegnologie het gister in Hartbeespoort ’n projek aangekondig om die watergehalte en die uitwerking daarvan op mense se gesondheid oor ’n jaartydperk te monitor.
03-11-2010, 04:51 AM #2214
Kaapstad. – Wit belastingbetalers wat hul dienstegeld uit protes teen swak dienslewering weerhou, se griewe is inderdaad geldig.
Met dié bekentenis het mnr. Yunus Carrim, adjunkminister van koöperatiewe regering, gister versoenend opgetree teenoor wit wanbetalers.
Mnr. Sicelo Shiceka, minister, het dié groep verlede week beskuldig dat hulle munisipaliteite “ondermyn” en onwettige “parallelle regerings” vorm.
“Hul griewe is inderdaad geldig. Ons respekteer hulle en ons is jammer oor die (swak) dienslewering, maar verandering gaan nie oornag gebeur nie,” het Carrim gister by die parlement aan Beeld gesê.
Shiceka het verlede week gedreig om die Nasionale Belastingbetalersunie (NBU) hof toe te sleep as onderhandelings met hulle nie vrugte afwerp nie.
Inwoners van sowat 300 dorpe weerhou hul belasting en dienstegeld onder leiding van die NBU. Die geld word in afsonderlike rekenings in betaal en gebruik om dienste op eie houtjie reg te ruk.
Carrim het gister teruggekrabbel dat Shiceka sy bes gaan probeer om die NBU “oor te wen”. “Munisipaliteite moet reggeruk word en ons het hul vaardighede en ervaring nodig.”
Volgens hom is die weerhouding van dienstegeld ’n “negatiewe reaksie”. “Hulle (raadslede en munisipale amptenare) sien die NBU (weens dié optrede) nie as vennote nie, maar eerder as teenstanders.”
Die NBU het Shiceka Maandag in ’n ope brief oor sy uitlatings getakel en gewaarsku gewelddadige protesoptogte oor swak dienslewering gaan “handuit ruk en die regering sal dit nie kan beheer nie”.
Woede oor swak dienslewering het eergister naby Pretoria oorgekook toe duisende inwoners van Mamelodi-Oos gedreig het om WB 2010 te ontwrig omdat hulle 16 jaar ná demokratisering steeds nie huise, elektrisiteit, lopende water of spoeltoilette het nie.
Carrim het erken ook dié inwoners het geldige klagtes, maar bygevoeg dit word aangehits deur “binnegevegte” in die ANC en ’n gestoei om plekke op die kandidatelyste vir volgende jaar se munisipale verkiesings.
Me. Vuyelwa Qinga-Vika, Shiceka se woordvoerder, het bevestig die minister het die NBU se brief ontvang en dat die taakspan gemoeid met munisipaliteite gevra is om ’n dringende vergadering met die unie te fasiliteer.
Shiceka se departement het gister aan die parlement se staande komitee oor openbare rekeninge (Skoor) terugvoering gegee oor die R1,2 miljard wat munisipaliteite aan die tesourie moes teruggee omdat hulle dit nie in die 2008-’09-boekjaar bestee het nie.
Die geld was vir infrastruktuurontwikkeling soos watervoorsiening en paaie bedoel en die onderbesteding het Skoor-lede omgekrap.
“Mens kan seker sê die onderbesteding het tot die protesoptogte bygedra,” het mnr. Elroy Africa, waarnemende direkteur-generaal, onder druk toegegee.
03-15-2010, 07:18 AM #2215
Regering gooi wal oor grond
KAAPSTAD. – Die regering het gister wal gegooi teen ontsteltenis in die landbougemeenskap oor planne om álle produktiewe landbougrond in die land “te nasionaliseer” en gesê hy beplan nie om “boere se grond af te vat nie”.
Mnr. Elton Greeves, woordvoerder vir mnr. Gugile Nkwinti, minister van landelike ontwikkeling en grondhervorming, het gesê die enigste rede waarom aanpassings aan art. 25 van die Grondwet – wat eiendomsreg waarborg – voorgestel sal word, is om verblyfsekerheid aan arbeiders te gee.
Dié voorstel word vervat in die departement se strategiese plan vir die volgende drie jaar wat verlede week in die parlement ter tafel gelê is.
Ondanks Greeves se verduideliking lyk dit egter of die planne veel méér omvattend is as wat die regering bereid is om te erken en is die oordeel van belanghebbendes in die landbou, ’n grondwetkenner en opposisiepartye dat die beleidsvoorstelle op nasionalisering neerkom.
Volgens die beleidsvoorstelle deur mnr. Thozi Gwanya, die departement se direkteur-generaal, moet alle produktiewe landbougrond tot ’n “nasionale bate” verklaar word. Voorts moet landboubedrywighede onderhewig aan ’n erfpagstelsel word met oordraagbare of beperkte eiendomsregte.
Greeves het bevestig die verwysing na “alle produktiewe landbougrond” sluit private kommersiële landbougrond in.
Hy het verduidelik die staat moet verseker landbougrond word optimaal en ten gunste van doeltreffende voedselproduksie aangewend. Dit is egter onduidelik hóé die staat “oorsig” oor die gebruik van private landbougrond wil doen, gegewe die huidige verskansing van eiendomsregte in die Grondwet.
Greeves het gesê Gwanya se voorstel van ’n aanpassing aan art. 25 is nie daarop gemik om eiendomsregte te verwater nie, bloot om verblyfsekerheid aan arbeiders te gee.
Adv. Nikki de Havilland, direkteur van die Sentrum vir Grondwetlike Regte, asook dr. Theo de Jager, visepresident van Agri?SA, het dié verduideliking verwerp en gesê daar bestaan genoegsame wetgewing wat verblyfsekerheid gee en daar is géén rede om die Grondwet aan te pas nie.
Hulle is dit eens die departement se plan lyk of dit na nasionalisering mik.
Die beleidsvoorstelle strook ook nie met uitlatings wat Nkwinti op ’n ministeriële inligtingsessie op 2 Maart gemaak het nie.
Hy het tóé gesê grond wat die regering sal wegneem, is dié wat reeds deur die staat ingevolge sy herverdelingsprogram aan nuwelingboere uitgedeel is.
Nóg Nkwinti in die inligtingsessie nóg Gwanya in sy voorlegging aan die parlementêre portefeuljekomitee oor landelike ontwikkeling en grondhervorming verlede week het laat blyk die regering se teiken is private grondeienaarskap.
“Dit is beslis die mees drastiese uitlating oor grondeienaarskap tot nog toe,” het De Havilland gesê. “Dit is egter vaag oor wat hul eindelike doel is, veral omdat daar genoegsame wetgewing is wat bepaal wanneer grond in openbare belang deur die staat onteien kan word.”
De Jager sê dié voorstelle is al in 2005 en 2006 geopper.
“Dit laat my hare rys. Dit gaan ernstige gevolge vir die finansiering van landbou, eiendomsekerheid, voedselsekuriteit en buitelandse belegging hê.”
Agri SA ontmoet Gwanya vandag in Pretoria om die kwessie te bespreek.
03-15-2010, 07:40 AM #2216
Onbewaakte grens aan noorde rede vir kommer
Wes van die Beitbrug-grenspos bied die eens effektiewe elektriese Kaftan-heining deesdae weinig weerstand teen die invloei van onwettige immigrante, ten spyte van polisiepatrolering.
Op tientalle plekke is die heining aan beide die Suid-Afrikaanse en Zimbabwiese kant oopgeknip, wat verbode immigrante vrye deurgang gee tot Suid-Afrika. Plek-plek is die lemmetjiesdraad tussen die twee grensdrade permanent met stokke opgelig, sodat mense onderdeur kan kruip. Op die oosgrens (oos van die Sandrivier) meen baie die grens bestaan op plekke nie meer nie.
Noord van die Soutpansberg is veral die boerdery-gemeenskap onrustig oor die veiligheidsgevaar wat hierdie nou-gebrekkige grens en toestroming van ongedokumenteerde immigrante vir hulle inhou. Dit maak ook die deur wyd oop vir vrye dwelmhandel na Suid-Afrika, asook moontlike mensehandel.
“As jy honger is en jy het nie geld nie, dan gaan jy steel,” het ‘n inwoner van Musina onlangs in ‘n televisie-onderhoud gesê rondom die veiligeidsaspek op die noordgrens.
Veiligheid is nie die enigste bekommernis wat betref die vrye beweging van mense oor die grens nie. Daar is ook vrese dat onvoldoende grensbeheer ‘n gesondheids*gevaar vir mens en dier inhou. ‘n Uitbraak van bek-en-klouseer op die land se noordgrens kan die Suid-Afrikaanse vleisbedryf op sy knieë dwing, veral wat uitvoere betref. Die mees onlangse voorkoms van bek-en-klouseer in die noorde van Limpopo was in Julie 2006, maar gelukkig kon die uitbraak vinnig onder beheer gebring word.
Ondoeltreffende grensbeheer stel ook die land se burgers bloot aan potensieel-noodlottige oordraagbare siektes. Die cholera-uitbraak in Suid-Afrika aan die begin verlede jaar, met Zimbabwe as oorsprong, is ‘n duidelike bewys van hoe vinnig ‘n siekte epidemiese afmetings kan aanneem indien die beweging van mense nie doeltreffend gereguleer kan word nie.
Wat die toestroming van onwettige immigrante oor die noordgrens betref, meen baie dat die Departement van Binnelandse Sake se besluit in Mei verlede jaar om Zimbabwiërs sonder visums vir 90 dae in die land toe te laat om te werk, nou bydra tot die probleem. Die argument word gevoer dat hierdie besluit van die grens ‘n “oop grens” gemaak het, sonder dat mense wat die land onwettig binnekom vervolg of gedeporteer word.
Nasionale woordvoerder van die Departement Binnelandse Sake me. Siobhan McCarthy sê egter dit is eenvoudig nie waar nie. Die departement se besluit het gekom te midde van ‘n ernstige ekonomiese- en politieke krisis in die buurland.
McCarthy het by navraag aan die Zoutpansberger gesê dat die departement bloot besluit het om Zimbabwe van visum-vereistes, soos baie ander Afrikalande, vry te stel.
“In daardie stadium kon hulle [Zimbabwiërs] werk op ‘n besoekerspermit. Hulle kan egter nie meer op daardie permit werk nie,” het McCarthy gesê en verduidelik dat die 90-dae werkpermit ‘n tydelik reëling was. Sy het gesê dat Zimbabwiërs nou weer amptelik moet aansoek doen vir ‘n werkpermit indien hulle in Suid-Afrika wil kom werk.
Wat betref die persepsie dat Zimbabwiërs wat die grens onwettig oorsteek nie meer vervolg of gedeporteer word nie, het McCarthy gesê dat mense wat die land onwettig binnekom, dit wil sê sonder of met vervalste paspoorte, steeds gedeporteer sal word wanneer hulle gevang word. So het die departement gedurende ‘n operasie by die Beitbrug-grenspos einde verlede jaar in die omgewing van 3 000 vervalste RSA- en Zimbabwe-paspoorte gekonfiskeer.
Maar ongeag die feit dat onwettige immigrante steeds vasgetrek word, los dit nie die probleem op wat die swak toestand van die grensheining betref nie.
Met grensbeheer wat oorgeneem is deur die Suid-Afrikaanse Polisiediens, het die Zoutpansberger by hul deur gaan aanklop vir ‘n moontlike antwoord oor wie verantwoordelik is vir die instandhouding van die grens. Dit volg nadat McCarthy gesê het dat dit nie hul departement se verantwoordelikheid is nie.
In antwoord het nasionale polisiewoordvoerder Senior Superintendent Vishnu Naidoo gesê dat instandhouding ook nie die polisie se verantwoordelikheid is nie, maar verduidelik dat die grens onder beheer van die BCOCC (Border Control Operational Co-ordinating Committee) is. Dié komitee is saamgestel uit verteenwoordigers van die SAPD, SARS en Binnelandse Sake.
Oor ‘n periode van meer is ‘n maand is verskeie pogings aangewend om iemand van die BCOCC, via Binnelandse Sake, die SAPD en SARS, te kry om kommentaar te lewer oor die kwessie van instandhouding. Alle navrae het egter onbeantwoord gebly. Met niemand wat skynbaar verantwoordelikheid wil aanvaar vir die instandhouding van die grens nie, blyk dit letterlik ‘n geval te wees van ‘tussen die hand en die mond val die pap op die grond’. Derhalwe is dit nie vreemd dat die grens in so ‘n gehawende toestand is nie.
03-16-2010, 06:58 AM #2217
5 648 amptelike slaggate in NW (ja, hulle is getel!)
Daar is 5 648 amptelike slaggate in Noordwes se Dr. Kenneth Kaunda-streek – en daarvan is 2 500 op die pad tussen Wolmaransstad en Schweizer-Reneke.
Noordwes se departement van openbare werke, paaie en vervoer het by navraag ’n opname verskaf van al die slaggate in dié streek.
Dit sluit in plekke soos Potchefstroom, Klerksdorp, Ventersdorp, Wolmaransstad, Orkney en Leeudoringstad.
Tussen Potchefstroom en Vanderbijlpark is die 150 slaggate ’n groot nagmerrie vir motoriste. Luidens die opname word daagliks aan dié pad gewerk.
Om van Klerksdorp tot in Ventersdorp en andersom te kom, moet motoriste vir 596 slaggate uitswaai. Die grootste gedeelte van dié pad van Ventersdorp se rigting af word volgens die departement daagliks gemonitor en die res kry elke tweede dag ’n besoek van padwerkers.
Een padgebruiker het die toestand van paaie wat hy gereeld ry só beskryf: “Die pad tussen Ottosdal en Hartbeesfontein is in sy m*** in, die een tussen Vryburg en Schweizer-Reneke is ’n ramp en daar is enkele gate in die pad tussen Schweizer en Delareyville.”
Werk word volgens die departement ook elke dag gedoen aan die pad tussen Wolmaransstad en Schweizer-Reneke, waar mense plek-plek eerder op die grondskouer ry.
Die paaie-afdeling het sy volle begroting vir 2009-’10 in minder as ses maande bestee.
Die inligting oor die Dr. Kenneth Kaunda-streek sluit nie nasionale paaie soos die N12 en die N14 in nie en ook nie munisipale strate nie.
03-16-2010, 06:59 AM #2218
Genoeg is genoeg, sê ontstoke boere
Vandag is dit ’n plaas, môre is dit dalk jou huis.
Só het mnr. Gerrit van Rensburg, provinsiale minister van landbou, gister gewaarsku oor die voorgestelde planne om plaasgrond te “nasionaliseer”.
Van Rensburg het gesê hy is bereid om tot in die hoogste hof saam met boere teen dié voorstelle te baklei.
Die Burger het gister berig dit sluit onder meer in dat alle produktiewe landbougrond tot ’n nasionale bate verklaar word.
“Die regering het die grootste stuk onsekerheid in tien jaar in die landbousektor se midde gelaat,” het Van Rensburg bygevoeg.
“Dit is heeltemal ’n verkeerde manier om dinge te doen en is totaal onuitvoerbaar.”
Van Rensburg het gesê sou dié voorstelle verder geneem word, voorsien hy baie hofsake wat selfs tot in die konstitusionele hof sal draai.
“Vandag is dit ’n plaas, en môre is dit ’n fabriek of jou huis. Dit is uiters onverantwoordelike uitsprake.”
Hy het gesê sou dié voorstelle realiseer, sal dit die doodskoot vir landelike ontwikkeling wees.
Mnr. Carl Opperman, woordvoerder van Agri Wes-Kaap, het gesê die telefone lui sedert eergister onophoudelik soos boere inbel om hul misnoeë uit te spreek.
“En dit is oproepe van boere wat gewoonlik positief oor die land en landbou is, maar wat nou reken genoeg is genoeg,” het Opperman gesê.
“Daar is groot onsekerheid en die meeste boere vra nou of hulle ’n oes moet insit of nie en of hulle moet verkoop of nie.”
Mnr. Anton Rabe, ’n boer, het gister gesê hy hoop van harte iemand is verkeerd aangehaal.
Volgens Rabe gaan boere saam met die georganiseerde landbou koppe bymekaar sit oor die pad vorentoe.
Die Nederduitse Gereformeerde Kerk het intussen ook sy misnoeë oor die jongste verwikkelinge uitgespreek.
Dr. Kobus Gerber, algemene sekretaris van die kerk, het gister in ’n verklaring gesê die kerk het ’n brief aan die nasionale minister geskryf waarin hy verduidelikings rondom die uitsprake vra.
03-19-2010, 05:22 AM #2219
Vrystaat kry gou nuwe plekname
Bloemfontein. – Kroonstad kan binne drie maande Maokeng of Bodibeng heet as die Vrystaatse komitee vir plekname die aansoeke goedkeur.
Mev. Seipati Dichabe, voorsitter van dié komitee, het gesê die komitee hoop om die hele proses, wat reaksie op voorgestelde name, openbare verhore, navorsing en moontlike stemmery oor die keuses van name insluit, binne drie maande af te handel.
Sy het gesê sommige van die voorgestelde name op die lys, soos dié vir Thaba Nchu (Thaba Ntsho) en Clocolan (Hlohlolwane) behels eintlik net die korrekte spelling van die oorspronklike name.
Dichabe het gesê in die geval van Clocolan is dié dorp eintlik genoem na die Hlohlolwane-berg en dit word algemeen aanvaar dat die dorp se naam te moeilik was om uit te spreek. Die dorp is aan die voet van dié berg geleë.
Sy het gesê die korrekte spelling van Thaba Nchu is eintlik Thaba Ntsho, Sotho vir “swart berg.” Die dorp is aan die voet van dié berg geleë.
Dichabe het gesê enige lid van ’n gemeenskap in die provinsie kan ’n aansoek om naamsverandering vir sy dorp, stad of openbare plek indien. “Ons (die komitee) word dan deur die wet verplig om die aansoek te ondersoek en om die publiek se kommentaar daarop te kry.”
Dichabe het gesê terwyl die komitee op die kommentaar wag, doen hulle navorsing oor plekke se bestaande en voorgestelde name.
Sy het gesê die komitee help plaaslike owerhede dan om openbare verhore hieroor te hou. Indien twee name voorgestel is, kan selfs tot stemming oorgegaan word. “Ons doen dan ’n voorstel aan die nasionale pleknaamkomitee, wat dit oorweeg en na die minister van kultuur verwys vir ’n finale besluit.”
Dichabe het gesê die publikasie van die voorgestelde name is net die eerste stap.
Mnr. Roy Jankielsohn, DA-leier in die provinsie, het gesê die aankondiging wat vandeesweek in Volksblad, Beeld se susterkoerant in die Vrystaat, gepubliseer is, het konsternasie veroorsaak.
Hy het ’n brief aan Dichabe gestuur waarin hy sy misnoeë uitspreek omdat die name sonder verduideliking of agtergrond gepubliseer is.
Jankielsohn het gesê sy party ondersteun enige proses wat versoening bevorder en diverse gemeenskappe nader aan mekaar kan bring.
Hy het gesê dit sluit voorstelle oor naamsveranderings of benoemings in, maar sulke voorstelle het die potensiaal om konsternasie te veroorsaak en daar moet versigtig en verantwoordelik daarmee omgegaan word. Almal moet ook die geleentheid gegun word om kommentaar te lewer.
Jankielsohn het gesê naamsveranderings se die geldelike implikasies moet ook bekend gemaak word sodat behoorlik daarvoor begroot kan word.
Philippolis na Adam Kok;
Thaba Nchu na Thaba Ntsho;
Clocolan na Hlohlolwane;
Wurasoord na Be-thane;
Thaba Patshwa na Thaba Patchua;
Brandfort na Majwemasweu;
Zastron na Matlakeng;
Bloemfontein na Mangaung;
Kroonstad na Maokeng/Bodibeng;
Winburg na Makeleketla.
03-19-2010, 05:25 AM #2220
Polisie se wiele val af
Bevelvoerders by die meeste polisiekantore in die land versuim die mees basiese plig om beheer en toesig oor beamptes, dossiere, wapens en voertuie uit te oefen.
Weeklikse inspeksies word “oor die algemeen geminag” en nasionale opdragte verontagsaam.
Voorts het bevelvoerders en ander hoofde ’n “ernstige gebrek” aan vaardighede en kennis.
Dié verdoemende bevindings van wat by 733 van die land se 1 116 polisiekantore aangaan, is vervat in ’n verslag van die polisie se nasionale inspektoraat.
Die inspektoraat het van April tot Desember verlede jaar landwye inspeksies onderneem om te bepaal of bevelvoerders dissipline handhaaf en polisiekantore behoorlik bestuur. Die meerderheid van die inspeksies was by polisiekantore in Gauteng (316), Mpumalanga (120) en die Vrystaat (66).
Komm. Bheki Cele, nasionale polisiehoof, het die verslag twee weke gelede op versoek aan die parlementêre portefeuljekomitee oor polisie beskikbaar gestel.
Dit skets ’n donker prentjie van wat daagliks by polisiekantore aan die gang is en hoe die mees basiese beheer en kontrole ontbreek.
Die inspektoraat het bevind speurders se ondersoekwerk is in al die provinsies swak, onder meer weens ’n gebrek aan opleiding en vernuf. In KwaZulu-Natal word dit selfs aan pligsversuim toegeskryf.
Weens die swak toekenning van personeel is daar by sommige polisiekantore in die Wes-Kaap te min beamptes om ’n 24-uur-diens te lewer.
Speurders in Limpopo, die Noord- en Oos-Kaap en KwaZulu-Natal gee voorts nooit terugvoering aan klaers oor hoe ondersoeke vorder nie. Indien dit wel gebeur, word dit nie in dossiere aangeteken nie.
Cele het in sy skrywe aan die portefeuljekomitee gesê die inspektoraat se bevindinge is einde Desember aan die provinsiale polisiehoofde gestuur. Hulle moes waar nodig “korrektiewe optrede” doen.
Die komitee het vroeër vandeesweek uitgevaar teen die terugkeer na die apartheidspolisie se range om dissipline binne die polisie te herstel.
Lede het die topbeamptes daarop gewys dat net goeie bestuur die polisie kan regruk.